Papersnake/gushiwen huggingface dataset:
逍遥咏
宋太宗（宋代）

谁测玄机圣，天功地久长。
群生皆是性，道德有圆方。
妍丑随情意，於戏细酌量。
达人知淡泊，默默见非常。
宝元圣德诗
梅尧臣（宋代）

斋诚羽卫陈，庚戌推蓂荚。
灵宫容物备，清庙威仪摄。
迟明导玉舆，出宿戒清堞。
冥蒙云雾低，泱漭乾坤接。
时雪凝九霄，金笳竞三叠。
来宾万国会，受职百神协。
中夜即坛壝，浓阴驳鳞鬣。
及尔圭币升，焕然星斗晔。
华锺帝乐张，法从天衢蹑。
端门清旭上，肆宥欢声浃。
宝图增大号，元历开皇劫。
吉甫独何人，咏歌扬圣业。
游李氏园
张耒（宋代）

堂下新年见草芽，惊心强起探年华。
柳呈雪后青苍干，梅破风年一雨花。
绰约风光新物态，哉培园沼好生涯。
奔驰世路吾何有，一到林塘一叹嗟。
检书
刘奉世（宋代）

朗日照疏棂，临风事幽讨。药栏红欲翻，苔砌绿初扫。

谁令墨王仙，肯使鱼子老。悠然天禄阁，世世以为宝。
偈颂七十八首
释正觉（宋代）

大雄父子许雍容，消息传通到劫空。
寒卧老蟾呼不觉，扶疏丹桂月朦胧。
咏史
陈普（宋代）

周公制礼凤凰鸣，渠肯抽戈指建成。李绩牛山犹雨露，玄龄夜气失澄清。
东坡故居二首
刘克庄（宋代）

惠州副使是新差，定武端明落旧阶。
尽遣秦郎晁子去，只携周易鲁论来。
桃叶渡歌
徐昭华（清代）

可怜桃叶渡，落日行人暮。双桨打清波，春风缓送桃叶过。

祇今桃叶渡头稀，艇子江头归不归。
吾兄文夫宦游天台余将官於江左不胜感离之情
王淹（宋代）

田园久芜没，何适为故乡。
眷兹南阳阡，松柏日苍苍。
但根云边茅，无地安藜床。
采蕨饮江水，此人那得忘。
减字木兰花
苏小小（南北朝）

别离情绪。万里关山如底数。遣妾伤悲。未心郎家知不知。

自从君去。数尽残冬春又暮。音信全乖。等到花开不见来。
怀陆仲仁
李处权（宋代）

陆郎好古心不俗，雅似王郎爱修竹。
绿阴清昼坐焚香，想见人修两如玉。
尺书招我我未暇，兴发从君醉醽醁。
秋风满院木樨繁，明月飞来花底宿。
湖州歌九十八首 其八十九
汪元量（宋代）

万里羁孤夜忆家，边城吹角更吹笳。须臾敕使传言语，今日天庭赏雪花。
别墩关感谢众多亲祖饯郊外
牛焘（清代）

匹马发墩关，乡情转郁结。本是还家人，翻同在家别。

君予来此地，亲友多欢悦。居夷俗尚淳，公私两安拙。

有时上春台，忘怀在曲蘖。嘉会不可常，临觞欲凄绝。

别之讵无情，迟迟不忍诀。山回路倒卷，林瞑烟明灭。

林端朝日升，山脚溪水冽。溪水遥送我，潺潺声鸣咽。

杨柳覆苍苔，苗缛纷成列。诸君剧多情，祖筵感盛设。

欢悲不自由，水饮还大歠。斜阳恋我醺，马嘶芳草埒。

芳草何处歇，鹃啼山竹裂。举手谢送者，我宿前山雪。
江长官惠茶
韩维（宋代）

春风北苑露芽繁，购得封题第一番。真际云门吾不问，一提瓶起万魔奔。
季夏雨夜
刘攽（宋代）

烈暑殊未艾，更筹初少添。电光金作屋，雨气瀑吹帘。

巢燕密谇语，闇蛩争出潜。何由扫氛翳，试使祝蜚廉。
山胡
苏辙（宋代）

山胡拥苍毳，两耳白茸茸。
野树啼终日，黔山深几重。
啄溪探细石，噪虎上孤峰。
被执应多恨，筠笼仅不容。
严文以春雪数作，用为瑞不宜多为韵，赋诗见
范成大（宋代）

同云痴不扫，梅柳春到迟。
笙歌暖寒会，当任主人为。
围尺庸何伤，袤丈乃非瑞。
郢中姑度曲，山左已驱疠。
世无辟寒香，谁能不龟手？
邻舍索米归，衾稠无恙不?
贫人寒切骨，无地兼无锥。
安知双采胜，但写入春宜。
贩夫博口食，奈此不售何?
无术慰啼号，汝今一身多。
送赵仲明二首 其二
许景衡（宋代）

役役都来几献酬，生憎别语搅离愁。五更门吏开鱼钥，千里春风在马头。

若见游从出京国，为传消息到真州。田园未有归来计，萍梗而今已倦游。
句
耿仙芝（宋代）

浅水短芜调马地，淡云微雨养花天。
连昌宫词二首。阶
陆龟蒙（唐代）

草没苔封叠翠斜，坠红千叶拥残霞。

年年直为秋霖苦，滴陷青珉隐起花。
赠欧阳宪副
薛瑄（明代）

宪节重来觐九天，论交不尽意留连。休惊白发三千丈，且喜青云四十年。

老大可无新事业，壮游还忆旧山川。人中松柏君知否，万雪千霜独挺然。
仲退对月有怀芳洲景文至不忘仆为古诗三首语意浓至次韵以谢并寄芳洲景文 其二
徐瑞（宋代）

景文大兄行，世念如浮云。自读仲退诗，夜夜梦见君。

忆昨初识君，所见溢所闻。促席倾底里，谈谐意弥勤。

尚论三汤公，剪烛夜达分。共悲风流远，累累北邙坟。

今年芝山聚，有感兰亭文。醉墨出三昧，逸气凌鹅群。

兹闻赋远游，应接当纷纭。中洲盛吟事，群公气如焚。

勖哉争长难，吾衰不能军。
代作高氏令人挽词 其二
周孚（宋代）

自愧十年旧，饱闻林下风。嫔夫冀缺敬，教子范滂忠。

遗迹风惊烛，芳名月满空。凭谁相蒿挽，第入召南中。
木兰花慢 寿胡涧泉
程文海（元代）

耆英图画里，笙鹤拥，地行仙。是曾识旧家，南宫礼乐，绫＊春筵。梅南早迎л辔，凛霜威、风裁肃蛮烟。笑引霓旌绛节，归寻碧涧红泉。轩然。过却古稀年。窗户湿壶天。甚小车花外，醉呼麟脯，满泛金船。蒲轮书荣相锦，福苍生、此笔健如椽。办了调元勋业，丹霞小住千年。
过洞庭湖得风寄李使君
周瑛（明代）

洞庭午前湖水平，洞庭午后风浪生。片帆出没树叶小，一身恍惚鸿毛轻。

浮云黯黯结新暝，白日杲杲笼微晴。故人饮我酒未醒，回头不见巴陵城。
次韵杨次公惠径山龙井水（龙井水洗病眼有效
苏轼（宋代）

漏尽鸡号厌夜行，年来小器溢瓶罂。
弃官纵未归东海，罢郡犹堪作水衡。
幻色将空眼先暗，胜游无碍脚殊轻。
空烦远致龙渊水，宁复临池似伯英。
书陈副省卷
张舜民（宋代）

乃翁能继辋川吟，零落传家得至今。
贫贱莫量陈孺子，与人千古作知音。
一剪梅
王允持（清代）

酒月琴风忆旧游，半在杭州，半在扬州。无端春色冷于秋，也为莺愁，也为花愁。

夜阑独自倚香篝，拈尽诗筹，数尽更筹。相逢何处木兰舟，梦断楼头，肠断江头。
旌德观
郑清之（宋代）

瀛丈移从弱水间，君恩泮奂得跻攀。
茗香壶酒成三事，巾褐枝筇占独班。
培胜亦能充道胜，官闲何似在家闲。
玄都犹有桃花在，更向西湖访好山。
秋夜闻雨
周紫芝（宋代）

堂空自生秋，凉簟已无暑。齿虫含微酸，唧唧相对语。

天公知客意，夜寂谁与处。慎勿遣西风，吹断芭蕉雨。
送化主
释重显（宋代）

春色依依笼远树，卷衲支藤墀轻屦。尘世茫茫无限人，不知谁问曹溪路。
秋华亭以天上秋期近分韵得秋字
顾瑛（元代）

开宴秋华亭子上，共看织女会牵牛。星槎有路连云渡，银汉无声带月流。

取醉不辞良夜饮，追欢犹似少年游。分曹赌酒诗为令，狎坐猜花手作阄。

最爱柳腰和影瘦，更听莺舌弄春柔。金茎露落仙人掌，锦瑟声传帝子愁。

络纬岂知都是怨，芙蓉莫恨不禁秋。碧空珠斗微风动，重欲移樽为客留。
夫子泉
王十朋（宋代）

君不见水经品第天下水，康王谷中泉第一。但知取水不取人，品第未容无得失。

又不见武昌山中清泠渊，名因人重逢苏仙。至今人呼作菩萨，沦入异教非吾泉。

刺桐城中泮宫里，大成殿下新泉水。不须更以品第论，混混源流自夫子。

诸生游泳芹藻间，日饮一瓢心慕颜。聪明不数远公社，清白大胜卧龙山。

圣毓尼丘家阙里，泉脉胡为今在是。周流天下皆美泉，浚井得之泉更美。

我来酌泉仍叩头，遐想洙泗三千游。世间何处有此水，此州无愧名泉州。
次韵郡粹王子文小园咏春
戴复古（宋代）

州县徒劳喜近民，民间何事不关身。
谁知风月台中客，自是丝纶阁上人。
万缕绿垂杨柳雨，一梢红破海棠春。
小园暂作风光主，朝马行随辇路尘。
怀灵山呈元衡
赵蕃（宋代）

故人移住远，明月挂檐迟。
谁复相过语，何从更觅诗。
白头甘斗食，青眼望群儿。
想见灵山阁，云峰夏愈奇。
何隐居挽词二首 其一
刘弇（宋代）

人世犹来共一沤，如君无憾此生浮。兰陔长负平生养，蒿里方成不测游。

故物他年归石马，东楹何事掩天球。始应羞杀吴中士，误把垣星决去留。
河南道中西平铺舍
钟禧（明代）

新春骑马出长安，千里归期思缈漫。在路又惊人日过，到家应缈杏花看。

倾囊沽酒邀谁饮，呵笔题诗强自宽。南去好山青未了，暂从此地驻征鞍。
皇太后合春帖子六首
苏颂（宋代）

东郊青帻拜春回，迎得阳和次第来。
风向乌竿千里应，气随鱼钥九重开。
一树
刘子翚（宋代）

一树梅开早，清香袭客衣。
夕阳箫鼓散，半是折残枝。
冯桢卿黄门绿雪园
何吾驺（明代）

长安买竹可百竽，戏署吾亭曰快雪。静夜捎风早拂云，半幅潇湘聊作活。

一日过君绿雪园，碧玉千竿剧林樾。时当暮春微雨𩅰，绿沉半顷染秋月。

一樽碧玉浩相招，绝壑峨眉冻蛟裂。坐吟新诗字字寒，密林逼坐凝堤雪。

平生好手画石图，千岩万巘迥清切。就中拂拂展长条，爱杀而翁不朽业。

渭滨千亩到胸中，不写繁枝写高节。抚此萧然枕簟清，况兹翠碧堪怡悦。

笼云滴露积古苔，青琐暇归理疏发。隐隐如闻牛背吹，未咏猗猗情已绝。

还看小窗紫箨疏，独留清影寒侵骨。
和宗秀才惠诗七首 其六
廖行之（宋代）

藉甚家声杜小冠，公侯衮衮照门阑。培风小作湖山隐，九万扶摇正好看。
天人阁端午帖子词
宋庠（宋代）

金徒漏永乌犹渴，宝扇风徐雉欲飞。
借问人间传采缕，何如石上拂仙衣。
续长恨歌
范成大（宋代）

骊山六十二高楼，突兀华清最上头。
玉羽川长湘浦暗，三郎无事更神游。
先春亭
司马光（宋代）

园林近铃阁，旦夕被仁风。
自得芳菲早，岂将疏远同。
冰开半塘绿，雨借数枝红。
会待韶光遍，还应到野丛。
朝日一曝背
王安石（宋代）

朝日一曝背，欣然忘夜寒。
樵松煮涧水，既食取琴弹。
弹作南风歌，歌罢坐长叹。
寤彼栖栖者，遗世良独难。
九日寄昌龄弟 其六
王十朋（宋代）

白石登山客，新诗句必豪。宁容杜陵老，独步玉山高。
夜闻春风有感奉寄同院子华紫微长文景仁
欧阳修（宋代）

闰後春深雪始销，东风凌铄势方豪。
阳生草木黄泉动，冰破江湖白浪高。
未报国恩嗟病骨，可怜身事一渔舠。
少年自与芳菲竞，莫笑衰翁拥弊袍。
程公岩
刘克庄（宋代）

石室外甚狭，中广如球场。
伟哉钜丽居，天造无栋梁。
严冬既深燠，盛夏尤虚凉。
偶至不忍去，杖屦聊方羊。
人能专此壑，何必政事堂。
先须置禅龛，次第营丹房。
烟霞入几席，尘土麾门墙。
学道纵未得，著书亦可藏。
鼎湖篇赠尹紫芝内翰
同揆（清代）

鼎湖龙去秋溟溟，惊风吹雨秋山青。白头中翰泪凝霰，叫霜断雁栖寒汀。

烈皇御宇十七载，身在深宫心四海。一朝地老与天荒，城郭依稀人事改。

当年删定《南薰曲》，内殿填词徵召促。琴张好学直乾清，先公屡赐金莲烛。

雅乐推君独擅场，望春楼下拜君王。《高山》一奏天颜喜，奉敕新翻旧典章。

昭仪传谕何谆切，予赉先颁女儿葛。上林避暑抚丝桐，温语贞娥遵秘诀。

流泉石上坐相邀，薇省风清玉佩摇。神武门前轻执戟，永和宫里薄吹箫。

如意初殇泪沾臆，那堪又报河南失。钿蝉零落葬田妃，池水苍茫尚凝碧。

寒食花飞不见春，冬青冢树斫为薪。煤山一片凄凉月，犹照疆场血化磷。

世间万境须臾梦，老臣剩有西台恸。四十年来寄食艰，何人再听《高山弄》。

鉴湖南去云门外，古寺松篁景晻霭。维舟无意忽相逢，恍惚梦魂同晤对。

夕阳影里话前朝，天寿诸陵王气消。留得闲身师白足，满头白发影飘萧。
少年游 前题 切糕车
姚华（清代）

春黄粉白出晴郊。切玉擅操刀。乳沥初饴，香炊乾枣，风味亚山肴。

堆盘不似膏粱贵，数典记餈糕。岁岁重阳，于今能赋，宋后尽诗豪。
送程给事知越州
徐大方（宋代）

昨夜除书下太清，一麾千里拥双旌。漠符出守朱轓重，越邸怀章昼锦荣。

青琐窗深传夕拜，红莲幕下得时英。稽山寻胜穷幽窈，禹穴采书极粹精。

贺老清虚陶内景，微之惠爱浃舆情。舍人早促还朝计，旦暮追锋柄宰衡。
酒熟
韩淲（宋代）

意绪忽不整，瓮头新酒香。雨细起暝色，天低漏寒光。

残花菊枝短，老叶枫树长。取醉乃吾事，山空欲清霜。
真子飞霜镜歌
唐庆云（清代）

我家金石罗文房，案头拂拭开缃囊。晓来启匣见古镜，青铜一片铭飞霜。

略似菱花分八角，千年不蚀凝清光。背有古画老桐树，双枝并立栖凤凰。

莲花绰约出小沼，神龟游上莲叶香。新笋破泥欲解箨，参差四面皆筼筜。

山云轻聚衔半月，下有小几横干将。真子何人在竹下，膝前更见清琴张。

仰观星月共皎洁，七弦乍弄神洋洋。仙人春夏坐晴暖，忽将雅操翻清商。

一弹閒院有寒气，再弹更觉天苍凉。五更碧瓦一痕破，惊起青女窥鸳鸯。

此时凉气满庭树，拂叶惨淡将成黄。阶前明月冷如水，霏霏玉屑沾衣裳。

霜华拂拂看不定，冰蚕丝紧鸣指旁。我揽古鉴照双鬓，神清意静吟且长。

云净遥天变春夏，每见夜色寒苍茫。真仙千载不知老，我且磨镜同诗藏。
饯留忠斋丞相
牟巘（宋代）

咫尺柯山路未赊，人生迎养最堪誇。续茶山集过吴下，看戏綵堂来永嘉。

八帙高龄忻子舍，同乡盛事属公家。邦人莫笑门生老，日日花间望小车。
清心楼晚眺
周密（宋代）

霜空澄晚景，高处眼增明。幽草生官舍，秋霖坏古城。

远山围野阔，飞鸟与云平。拟作登楼赋，依然故国情。
慢卷紬 赋得秦女卷衣
陈维崧（清代）

长城西去，峣关一望，万古消魂地。怅汉苑秦宫，陇树洮云，栈连梁益，阁通燕魏。

绣岭浑河，灞陵红树，鸟鼠山如髻。有六郡良家，四姓小侯，尽隶都尉。

金鸿嘹唳。萧闺忽忆寒衣事。刀尺拟裁量，怕带围难记。

砧响秋宵逾霁。捣瘦银蟾，敲残木叶，叠在红箱里。

倘寄到军前，验取嬴楼，翠销封泪。
题刘世熙爱茶卷
张吉（明代）

阳羡山人骨不凡，餐松绝粒栖翠岩。爱君不惜致筐篚，自诧仙家风味酣。

归来画省青春好，落花细细兼幽草。数瓯啜罢萧爽多，渐觉沉痾去如扫。

赤箭青芝世所珍，宁知此物妙通神。神农本草偶遗略，欲著新经开我人。

一炉一鼎深相结，水火中宵犹未灭。兴阑高枕神气清，片月孤梅幽梦切。
青玉案 茉莉花
赵芬（清代）

纱厨玉枕清无暑。点缀晚妆眉妩。一片幽怀谁与诉。

盈盈素质，泠泠碧露，欲摘人何处。

暗香渐觉金凤度。起傍花阴自延伫。欲问冰蟾愁几许。

越罗凉透，楚天云暮，脉脉浑无语。
出都口占
潘奕隽（清代）

久病倦于客，思亲应自归。敢希宏景志，庶息汉阴机。

旅雁惊人起，孤云傍岫飞。片帆秋色里，直指旧渔矶。
题赤松宫
舒道纪（唐代）

松老赤松原，松间庙宛然。人皆有兄弟，谁得共神仙。

双鹤冲天去，群羊化石眠。至今丹井水，香满北山边。
辟方丈地供香火
王洋（宋代）

全家共寄一庵中，庖涤因连奥胙通。
穴不容身衔窭薮，芥分馀地结斋宫。
几瓯粥借邻僧饭，一瓣香寻祖佛风。
十笏比邱居有限，包罗眷属要无穷。
依韵奉和司徒侍中辛亥三月十八日游御河二首
强至（宋代）

此日河生旧俗传，相公同众乐沙堧。
迎舟戏羽来低岸，罥席游丝落半天。
佳句独高珠履上，贵名都忘玉樽前。
明年盛会知难再，行看还朝百辟先。
浣溪沙
吴潜（宋代）

春岸春风荻已芽。推排春事到芦花。只应推上鬓边华。投老未归真左计，久阴得霁且舒怀。红红白白有残葩。
洪山吊罗罗山布政兼感李迪庵旧帅
徐宗亮（清代）

洪山一握征南节，并世孤忠叹百身。淮蔡专征谁继志，山河凭吊各伤神。

多材自古传三楚，儒将当时更几人。寂寞路旁祠庙在，尚闻风雨泣遗民。
次韵经略吴及石门洞
刘牧（宋代）

谏纸空箱后，高牙拂断霓。
还符翠洲梦，来见石门题。
架竹生新径，诛茅得旧蹊。
阴崖走别洞，阳岭带回溪。
吟桂人非隐，逢花客自迷。
虚中存纳受，绝壁阻攀跻。
地远饶征戍，君来息鼓鼙。
吏闲眠麂鹿，民乐戏凫鷖。
胜事时相遇，芳樽手屡携。
清风与诗句，留与昔贤齐。
丙寅春雨
穆修（宋代）

天地开春晖，群阴争闭之。
行行二月路，寒威切人肌。
淫雨恣凌虐，淹旬下无时。
顽云扫复合，直向平地垂。
蒸人共愁歎，万物皆疮痍。
众木有芳华，摧沮不得施。
青苞敛绛萼，同向枝上萎。
民麦悲已病，泥中聊参差。
嘉谷失播种，虽晴谅胡为。
蠢彼田中氓，岂惟念身饥。
州县责常赋，嗷嗷诉之谁。
幸不为盗起，多应尽流离。
吁哉致此异，其咎安所尸。
悒悒穷巷士，屏身伏茅茨。
读书抗前古，得失心颇窥。
天理不难究，可以人事知。
且欲上其说，懼非己所宜。
有职彼尚默，未当僭汝卑。
勉汝无妄言，言出祸汝随。
谁识比怀抱，独自空嗟嘻。
和王彦舟
米芾（宋代）

混尘慵走俗，陟巘喜非期。漠漠江雨歇，溶溶春水时。

陶潜那寄傲，惠远更能诗。吏自成稀阔，言归心尚迟。
筠庄李花正开雨不得往似表弟有诗次韵
李弥逊（宋代）

经旬长雨暗春山，小白枝头正可攀。
賸却叩舷浮绿净，未容着可上苍顽。
题诗过我工排闷，载酒留人肯破悭，
要及花时酬老大，笋舆从引不须闲。
题清芬轩
释德洪（宋代）

隔屋江梅欲堕飘，幽香细细故相撩。披衣春晓无人见，小立微闻意已消。
五方帝 其十二
郊庙朝会歌辞（宋代）

水官修职，星昴居方。执权含宝，万物伏藏。大明昌祚，临下皇皇。

曰寒时若，神降之康。
次韵钱申伯游东山既归述怀之章
张元干（宋代）

山人不省大明宫，怀昔幽寻自改容。
庐阜东西二林寺，钱塘南改两高峰。
百年有尽云归壑，万事无边月挂松。
满院苍苔重到日，秋光欲滴向人浓。
感怀 其七
沈光文（清代）

南来积岁月，又看荔将花。志欲希前辈，时方重北衙。

隐心随倦羽，寒梦绕归槎。忽竟疑仙去，新尝蒙顶茶。
答晦甫
吕陶（宋代）

花往诗来报礼优，不惭芜累愿赓酬。青春易去何妨赏，白发相欺未足羞。

万事放怀閒岁月，一樽高笑好朋俦。公堂讼简心情在，莫对风光取次休。
句
高似孙（宋代）

蟹与人同健，诗如酒怕陈。
江行四首 其四
陈造（宋代）

帆桅飞去划空明，人倚东风两翼生。世事快人如此否，日斜三百不留行。
和饮仙阁
赵希逢（宋代）

沧波万顷涵秋绿，曲和泰山酿醽醁。相逢一醉谁能辞，纷纷麈谈霏屑玉。

主人名阁意寓言，不饮俗客只饮仙。眼前具足吞云梦，气象豁达无颇偏。

一时价高洛阳纸，迭唱更酬萃朱紫。好风吹月入酒卮，志气飘逸神爽飞。

悠然清兴正未艾，晨光峰头忽熹微。
记梦三首 其一
杨万里（宋代）

云袖危相复，霜钟韵政迟。忽然数声急，却是住撞时。
题黄华幽居图
李献甫（金朝）

层层佛屋贴山腰，山下幽居胜午桥。物外人家无税后，閒中生理足渔樵。

雁踰远障凌虚迥，人与高秋共寂寥。何处人间景如此，便应归隐不须招。
望宸阁雪后
韩琦（宋代）

重阴初释六花残，试倚危栏一望看。魂爽顿如居物外，句新难得上毫端。

酒收豪席珊瑚碎，风刮仙盘沆瀣乾。化就兜罗绵世界，鹫宫高插白云寒。
赠杨炼师
鲍溶（唐代）

柴烟衣上绣春云，清隐山书小篆文。

明月在天将凤管，夜深吹向玉晨君。
南乡子·闲步小楼前
贾奕（宋代）

闲步小楼前。见个佳人貌类仙。暗想圣情浑似梦，追欢。执手兰房恣意怜。一夜说盟言。满掬沉檀喷瑞烟。报道早朝归去晚，回銮。留下鲛绡当宿钱。
九月九日
李治（唐代）

端居临玉扆，初律启金商。凤阙澄秋色，龙闱引夕凉。

野净山气敛，林疏风露长。砌兰亏半影，岩桂发全香。

满盖荷凋翠，圆花菊散黄。挥鞭争电烈，飞羽乱星光。

柳空穿石碎，弦虚侧月张。怯猿啼落岫，惊雁断分行。

斜轮低夕景，归旆拥通庄。
轮差祝圣所拈香
施枢（宋代）

瓣芗来谒玉晨宫，月在觚棱绛阙东。
转向御街西畔过，朝天万马正匆匆。
示客
陆游（宋代）

桑柘成阴百草香，缫车声里午风凉。
客来莫说人间事，且共山林夏日长。
题葛仙翁移家图
徐贲（元代）

典午中衰乱人纪，诸藩搆隙兵戈里。江左名贤各有图，先生抱朴徵不起。

先生好学得异书，九丹妙得玄中理。紫髯绿发丰姿秀，萧然自是烟霞士。

当时入洛不论功，荣利弃之如敝屣。求丹愿作勾漏令，便挈全家度交趾。

南行适逢邓广州，一留罗浮遂终此。坛上时看药灶光，井中犹是丹砂水。

暂将劲翮戢鹪鴳，蹑景追风岂能已。先生丹成骨已仙，独见文章在青史。

龙眠居士真好奇，貌作新图宛相似。先生自骑黄鹿行，僮仆提携子侄倚。

药瓢茶磨家具足，前驱牛骡后厖豕。乃知粉墨幻人化，干淡点缀无不美。

今日玉堂雪初霁，展卷令我心神喜。特为题诗继后尘，再拜高风仰千祀。
述感
陆游（宋代）

断简承孤学，穷阎负壮心。
方忧一齿落，何止二毛侵。
买地开幽圃，招僧理废琴。
浮生祗如此，感慨不须深。
蕉庵清坐
楼钥（宋代）

薄晚归来烟已苍，蛮蕉一叶障斜阳。
不须久住潭潭府，始觉山林兴味长。
赠表弟陈莱寿
赵友直（宋代）

尔自髫𩬔年，期已领鹗荐。两浙多贤豪，论交皆北面。

徊翔踰浙春，尚未输夙愿。匪无才与猷，良乏明时眷。

力田逢少年，处囊陡尔见。事绩炳寰区，声华流海甸。
和汉老弟立春
虞俦（宋代）

吹葭六管候频频，眉寿先储酒十旬。
鞭到土牛休袖手，斗回天驷已驰神。
花梢彩胜翻新样，镜里朱颜只故人。
生菜玉纤能细缕，大家醉赏满盘春。
题昭君画卷五绝 其一
陆文圭（元代）

当时随例与黄金，不遣君王有悔心。近使来传延寿死，回思终是汉恩深。
赠梁任父同年
黄遵宪（清代）

寸寸山河寸寸金，侉离分裂力谁任。
杜鹃再拜忧天泪，精卫无穷填海心。
陈推官幽居十咏·林下避暑
王炎（宋代）

灌木樛枝密叶，南风细细无声。
不用蒲葵到手，个中六月秋清。
蒋沙庄居十首 其十
刘弇（宋代）

刘宗坟墓国，金水眇萦回。飐飐鸦巢覆，疏疏槿户开。

春风持赠柳，腊雪试妆梅。欲识尘埃少，元无俗物来。
无相寺金沙泉次韵
王守仁（明代）

黄金不布地，倾沙泻流泉。潭净长开镜，池分或铸莲。

兴云为大雨，济世作丰年。纵有贪夫过，清风自洒然。
蒲氏别墅十咏·涵碧亭
文同（宋代）

轩窗晓吹清，枕簟晴光冷。
亭上逍遥人，满身摇水影。
过鹿门作
齐己（唐代）

鹿门埋孟子，岘首载羊公。万古千秋里，青山明月中。

政从襄沔绝，诗过洞庭空。尘路谁回眼，松声两处风。
游仙一十九首 其十一
郭祥正（宋代）

翛然乘一气，来往游太空。閒歌内景章，遂登蕊珠宫。

华英不知名，激齿甘液浓。此乐无忧衅，固非侯与公。
和编脩许道中腊月初三日诞诗三首 其三
曹义（明代）

茅峰玉立宛如簪，雄镇金陵杨子南。福地从来推第一，名山自古只称三。

学仙少术颜多厚，报国无才色更惭。久别琳宫相忆剩，几看道士寄来缄。
义犬行
方回（元代）

君不见周兴西旅贡厥獒，今日天下新建櫜。
远方不许进异物，閒却三略兼六韬。
又不见王孙昔叹走狗烹，今日天下永太平。
保全功臣决无此，花村夜不争雉鸣。
陆平原家养黄耳，系书不隔江淮水。
金陵音问还洛阳，往来何啻万余里。
杜少陵寓鄜州居，旧物低徊入衣裾。
宗文宗武共入罗，爱怜想亦如相如。
古滕东溪王御史，先公岂弟世无比。
一犬育之十五年，送葬至墓不食死。
一饭糟糠何足论，恒饱不饥谢乾坤。
垂深井缰马救主，衔明月珠蛇报恩。
世上纷纷轻薄子，翻云覆雨丧廉耻。
动辄反噬不识人，可似韩卢乌喙之徒知义理。
杨花
王霖（元代）

才看飞雪杨花似，又见杨花似雪飞。总与白头相映发，可怜老眼只依稀。

乱随行迹铺苔径，故傍吟身透薄帏。念汝无情尚漂泊，天涯羁宦几时归。
送河南韦主簿归京
李咸用（唐代）

岩风爱日泪阑干，去住情途各万端。世乱敢言离别易，

时清犹道路行难。舟维晚雨湘川暗，袖拂晴岚岘首寒。

见说满朝亲友在，肯教憔悴出长安。
题苏瑑觉斋二首 其二
廖行之（宋代）

灭去觚棱性本圆，了除藩蔽物皆然。向来具足顶门眼，尽发卑微瓮里天。

胶扰空花俱是幻，拘挛尘鞅束如编。非予孰为幡然起，莫遣阿衡美独专。
怨王孙
张元干（宋代）

小院春昼。晴窗霞透。把雨燕脂，倚风翠袖。芳意恼愉倚。暖金荷。

倚情不分群葩后。伤春瘦。浅黛眉尖秀。红潮醉脸，半掩花底重门。怨黄昏。
寄题会文阁
许景衡（宋代）

刘子天台去，君今几代孙。山居多水石，客至亦琴樽。

簿领嗟淹泊，诗书失讨论。何当谢羁束，杖策过层轩。
出塞曲十六首 其四
胡应麟（明代）

高宴从军乐事多，白登城上夜如何。数声清啸迎风发，十万前驱尽倒戈。
偈颂一百二十三首
释祖钦（宋代）

插锹而立，去死十分。
拔锹便去，弄鬼精魂。
山鸟山花笑杀人，惭惶炷此一炉薰。
萍乡马上
潘希曾（明代）

山衔斜日澹馀晖，匹马迢遥历翠微。雨过不知三伏在，风来那得一尘飞。

舂残水碓香粳熟，灌足溪田老芋肥。物色满前吟未己，又逢横笛牧童归。
和乐周弟寄韵 其二
郭棐（明代）

寺当南北二禺间，今日重游次第攀。尘净禅房僧入定，月明仙境鹤空还。

山光满座云藏寺，峡影奔湍水倒湾。赏兴未穷青未了，数声钟磬隔人寰。
人日晓起
陈堂（明代）

柳芽微露绿将匀，睡起东窗物色新。双蝶梦回身是客，七蓂开处日为人。

门阑剪绿争谁胜，岭海晞旸总是春。跨马出郊时远眺，将因杯酒问花神。
四郊杂诗 其三
张英（清代）

星火西流节叙更，簟痕新觉蚤凉生。白杨叶上萧萧雨，已作秋宵第一声。
金水河春兴 其一
王冕（元代）

神州何处见繁华？尽好当时富贵家。
慷慨唤来黄字酒，丁宁将贵紫帘车。
春风袅袅穿杨柳，小雨冥冥度杏花。
沈醉归来不知夜，又传清响按琵琶。
将至公安
范成大（宋代）

前村後村啼杜宇，伴人忧煎与人语。
云寒日薄春一梦，地阔天低泪如雨。
我马虺聩我仆痡，岂不怀归畏简书。
公安县前酒可沽，不如且听提胡卢。
广陵送客
辛宜岷（清代）

蒲帆柔橹送君归，十月江南寒尚微。最是临风一杯酒，游人北去雁南飞。
德寿宫庆寿口号十篇
杨万里（宋代）

春色何须羯鼓催，君王元日领春回。
牡丹芍药蔷薇朵，都向千官帽上开。
次韵罗正之惠绵扇
秦观（宋代）

吴扇新翻制素绵，名郎持赠意俱圆。
有人充户修明月，无女乘鸾向紫烟。
供奉宜升清暑殿，动摇合作御风仙。
谁知挥却青蝇辈，功在春蚕一觉眠。
狱空行上献府公朝奉麾下涟水令米芾皇恐
米芾（宋代）

楚州五邑口百万，扰静尽系太守公。政由吏人民乃扰，政由太守民气通。

安土乐生善民欲，恶民惟欲与吏同。太守无能不戢吏，精力不给吏乃庸。

两狱百间塞有罪，有耳未闻一日空。晋昌唐公名世后，清风素节为时宗。

五更三点运精思，众人安寝吏计穷。百姓小妄赦不罪，庶几小屈能自致。

五邑来者初亦汇，久而官悚吏皆畏，虽欲呼之亦不至。

乃知狱空空有理，百万无冤无枉吏。来者迎刃无留滞，赦来两狱久无事。

太守政声既如此，廉车旁午目所备。胡不剡章上天子，追风早来促公起，去入省闱或使指。

吏皆欲去民欲留，我祝公去岂同吏，长坂大车程万里。
遣愤
杜甫（唐代）

闻道花门将，论功未尽归。自从收帝里，谁复总戎机。

蜂虿终怀毒，雷霆可震威。莫令鞭血地，再湿汉臣衣。
寄紫阁隐者
姚合（唐代）

自闻憔客说，无计得相寻。几世传高卧，全家在一林。

养情书览苦，采药路多深。愿得为邻里，谁能说此心。
谒李延平书院
郑善夫（明代）

绿槐夹青山，中有古书屋。行舟剑水濆，弭棹叩芳躅。

长风薄衣巾，六月无三伏。先生万古心，一旦付云谷。

通来四百年，民用如菽粟。溪山发幽想，吾志尚鸿鹄。

下有清泠泉，一饮成三斛。
甘露寺僧房
张乔（唐代）

临水登山路，重寻旅思劳。竹阴行处密，僧腊别来高。

远岫明寒行，危楼响夜涛。悲秋不成寐，明月上千舠.
送法海长老
释重顯（宋代）

常爱裴相国，式芳尘，
断际高风慕要伦。拟欲事师为弟子，
不知慕法付何人。常爱李相国，
垂列星，药峤深源宅性灵。
我来问道无馀说，云在清霄水在瓶。
缅想当时二台辅，出镇藩维访诸祖。
寥寥浮幻轻百年，落落宏规照千古。
今闻仙都贤太守，入致褰帷声浩浩。
英佐一一分化条，文经武纬亦难讨。
远远牋函飞乳峰，选开士兮恢吾宗。
觌夜光非震沧海，聆正音岂玩焦桐。
徒夸麟龙，自西自东。
应排罔象得象，必须觉雄让雄。
今既塞请，还也奇别。
茫茫普热，纷纷下雪。
倒流四河，载发枯枿。
卷舒立方外干坤，纵横挂域中日月。
黄头碧眼知未知，去去凭谁继清绝。
牧牛图
田锡（宋代）

干戈扰扰遍中州，挽粟车行似水流。
何日承平如画里，短蓑长笛一川秋。
次韵曾帅遣意三首 其三
郭印（宋代）

每入先生室，欣闻所未闻。心君降六贼，笔阵扫千军。

炉鼎无人会，刀圭与客分。清斋时隐几，闲看岭头云。
辘轳金井 中秋风雨
戴延介（清代）

雁低云远，盼飞来、一镜光沉银匣。碎雨空阶，湿满庭黄雪。

乱敲林叶。更搀入、暗蛩凄答。水调歌成，玉箫吹断，艳悰犹说。

铜街夜凉泥滑。纵珊珊来也。愁沾罗袜。佳约拼虚，奈团圞时节。

虬壶漏绝。便天上、新妆都歇。烛短还烧，香残重炷，梦寻瑶阙。
五言
张伯端（宋代）

女子著青衣，郎君披素练。
见之不可用，用之不可见。
恍惚里相逢，杳冥中有变。
一霎火焰飞，真人自出现。
题章贡道院
杨万里（宋代）

江西道院赋金华，近日当涂共两家。
更著崆峒三道院，只销卧治醉莺花。
次韵和师稷清明怀乡之什 其二
邹浩（宋代）

眼里飞蝇日夜侵，对时宁复壮年心。故人把手知难遇，强起禅冠插旧簪。
宫词
王珪（宋代）

两班齐贺玉关清，新奏熙州曲破成。
画鼓连声催攧遍，内人多半未知名。
偈颂一百五十首
释心月（宋代）

春山青，春水绿，
独立危亭看不足。李花白，
桃花红，一色同中又不同。
知音惟有寒山子，拊掌歌笑临春风。
西湖乐
柯氏（清代）

雪花满衣香欲融，王孙白马金蟠胸。
山南山北晚霞红，须臾直下明珠宫。
一样越罗天水碧，乱插宝花长一尺。
王孙大醉信船流，船尾船头自吹笛。
郑佥判取苏黄门图史园囿文章鼓吹之语为韵见
方岳（宋代）

挂冠与结绶，孰者为良图。
忍贫殊亦难，乃有山水娱。
一官落世殊，耳目皆非吾。
以此裁量之，回也终不愚。
茅屋八九间，左右瓜芋区。
旋篘薄薄酒，美如步兵厨。
醉中天地宽，渺视驺侏儒。
六合日清旷，吾道宁榛芜。
何幸畎亩间，身亲见唐虞。
不学张季鹰，秋风但莼鲈。
偈颂一百二十三首
释普度（宋代）

拘尸那城有生灭，我此世界生灭无。
桃红李白花时节，是处江山开画图。
贺郑枢齐 其八
刘子寰（宋代）

盛丽纷华念不萌，位高心小古难能。祇今翘馆延人物，只似萧斋接友朋。
燕子楼
黄庚（元代）

繁华随逝水，日暮高楼空。
哀哀徐陵妾，事主不及终。
空房辍膏沐，明妆为准容。
春风燕子来，秋风燕子去。
去来影带双，孤鸾抱憔悴。
回首醉娇时，百花不敢媚。
渔父词（嘉熙戊戌季春一日，画溪吟客王子信为亚愚诗禅上人作渔父词七首）
王谌（南北朝）

兰芷流来水亦香。满汀鸥鹭动斜阳。声欸乃，间鸣榔。侬家只合岸西旁。
八月旦始凉
刘敞（宋代）

骚骚北风急，杳杳白支飞。
江汉波新起，蒹葭露欲晞。
狂歌闻凤鸟，楚制见荷衣，
历历先贤趣，南浮亦庶几。
空洞歌
张志和（唐代）

无自而然，自然之元；
无造而化，造化之端。
廓然悫然，其形团圞。
反尔之视，绝尔之思，可以观。
景行堂
程公许（宋代）

斯文一线流，伊川师弟子。
萍梗记经行，丹青肖容止。
升堂如有闻。虚心探劂旨。
毋与时俗竞，溺心於口耳。
兰亭诗二首 其二
王彬之（魏晋）

鲜葩映林薄，游鳞戏清渠。临川欣投钓，得意岂在鱼。
次韵郭帅梅三首
陈造（宋代）

薄游他日为寻梅，烂赏菁村十里开。
冰影玲珑想仍旧，梦为庄蝶认香来。
次韵前人题六和寺壁
赵抃（宋代）

上方楼殿已幽深，更向诸峰胜处寻。金摆池鱼惊俗眼，琴调山溜写清音。

红芝九本初无种，翠柏千株自有心。众羡宫师康且寿，始知功德积来阴。
步溪头
赵蕃（宋代）

溪头弱柳已丝垂，那得江南尚好枝。
从此春风日亡赖，与须排写付新诗。
郑梦锡教授送黄精以诗答其意
李纲（宋代）

太阳之草名黄精，养性独冠神农经。扫除白发有奇效，采食既久通仙灵。

年来衰病乃如许，瘴疠忧患频相仍。稍从方士学服饵，桑榆庶以延颓龄。

鼎中九转未遽就，聊假草木搴其英。闽山无雪苗可识，劳君为我锄青冥。

封题寄远意良厚，不道山寒少茯苓。蜜蒸日暴试新法，入口便觉身倍轻。

只今兵革未衰息，群盗蜂蚁犹纵横。何须运甓习筋力，会当一举腾上烟云之翠屏。
题武担寺西台
段文昌（唐代）

秋天如镜空，楼阁尽玲珑。水暗馀霞外，山明落照中。

鸟行看渐远，松韵听难穷。今日登临意，多欢语笑同。
和裴结端公早朝（一作和郭端公早朝）
姚合（唐代）

鱼钥千门启，鸡人唱晓传。冕旒临玉殿，丞相入炉烟。

列位同居左，分行忝在前。仰闻天语近，俯拜珮声连。

彩仗祥光动，彤庭霁色鲜。威仪谁可纪，柱史有新篇。
登蒋山开善寺
崔峒（唐代）

山殿秋云里，香烟出翠微。客寻朝磬至，僧背夕阳归。

下界千门见，前朝万事非。看心兼送目，葭菼暮依依。
歇浦感旧
朱福清（清代）

年华如水事如尘，道是寻春却送春。青雀划开波底月，黄金误尽画中人。

落花无奈依芳草，飞絮多情肯化蘋。不许今年头不白，《懊侬词》稿又翻新。
晓别故人
释文珦（宋代）

别日不易数，相逢多故情。
为吾留一宿，同子话三生。
月印秋灯白，霜添夜气清。
晨钟缘底事，还又动离声。
渔家傲
王之道（宋代）

爵齿俱尊惟此老。诗词笔力谁能到。奇字古文仍笃好。须信道。如公宁复忧才少。

剩费黄金应买笑。穷通得丧都忘了。坐对瑶觞看舞妙。携窈窕。南窗聊得渊明傲。
惠山竹枝词五首 其三
刘继增（清代）

桂花大栗松花菌，湖水鲜菱泉水醪。更有青青蚕豆子，山家风味胜羊羔。
岳麓山道林二寺行
杜甫（唐代）

玉泉之南麓山殊，道林林壑争盘纡。寺门高开洞庭野，

殿脚插盘赤沙湖。五月寒风冷佛骨，六时天乐朝香炉。

地灵步步雪山草，僧宝人人沧海珠。塔劫宫墙壮丽敌，

香厨松道清凉俱。莲花交响共命鸟，金榜双回三足乌。

方丈涉海费时节，悬圃寻河知有无。暮年且喜经行近，

春日兼蒙暄暖扶。飘然斑白身奚适，傍此烟霞茅可诛。

桃源人家易制度，橘洲田土仍膏腴。潭府邑中甚淳古，

太守庭内不喧呼。昔遭衰世皆晦迹，今幸乐国养微躯。

依止老宿亦未晚，富贵功名焉足图。久为野客寻幽惯，

细学何颙免兴孤。一重一掩吾肺腑，山鸟山花吾友于。

宋公放逐曾题壁，物色分留与老夫。
冬日寓宝惠教寺
范端臣（宋代）

观书倦棐几，理策开逢门。
萦纡竹溪步，迤逦僧家园。
云容酿密雪，烟景收残暾。
人语野桥店，鸟鸣桑柘村。
山深古殿閟，涧曲回流喧。
松桂不改色，梅蕊亦已繁。
久厌城市卑，愈觉山林尊。
归途偶成咏，所乐非所言。
自水沙连由鲤鱼尾穿山至斗六门 其二
陈肇兴（清代）

翠筱千山陡，黄云四塞开。军真天上降，贼自穴中回。

玉石迷昆火，烽烟接炮台。何时擒首恶，跃马拂云来。
昨日侍巾钵饭于天宁蒙示佳什谨次韵
陈与义（宋代）

朱门未知禅悦义，富不期奢奢自至。
二韮虽寒故是公，万羊贾祸徒封卫。
我公居尘不染尘，便随一钵遗甘辛。
出家虽非将相事，食菜要是英雄人。
臞儒一生用心苦，何曾梦见鸡映黍。
中丞惜福幸见分，晚食从公当羔羜。
金陵道中
吴芳培（清代）

岸边山色绿嵯峨，旋放轻舟入汊河。郡郭尚遥先见塔，江流已远欲无波。

避人沙鸟惊飞去，招客湖菱唤卖多。隔浦寒芦孤月上，清宵伏枕听渔歌。
观猎
罗公升（宋代）

诡御羞禽获，随车忍兽呼。
为敺须桀纣，况逐欠陈吾。
柳梢青（郑宰母生日）
王炎（宋代）

葭管风微。莱衣香软，歌凤将雏。笑酌流霞，问人何处，别有瑶池。

相将月佩霞裾。领凫舄、归朝玉墀。管取长年，进封大国，稳住清都。
寄赵东野时以帅檄抚定赣叛 其一
姚镛（宋代）

东野山人有晋风，归来三径自栽松。锦囊句好闲中趣，铅鼎丹成静处功。

无事杖藜随野鹤，有时隐几看晴峰。长江近日风波恶，莫向深渊下钓筒。
临川送周月船入京
严羽（宋代）

别时把酒已魂销，别后音书更阒寥。一片离心寄春水，随君船入浙江潮。
新燕
江剡（清代）

年年逢社日，燕燕到江乡。门巷谁芳草，人家自夕阳。

花翻珠箔雨，泥认画梁香。无限重来感，关心谢与王。
小秦王 赠邻姬
赵家璧（明代）

水剪双眸衣剪云。莺声小语可人闻。见郎故尔生娇态，笑骂东风起绣裙。
十日菊
苏元老（宋代）

寂寞东篱下，凝烟簇簇芳。无人赏幽艳，有蝶恋清香。

不伴茱萸饮，空教蟋蟀藏。重阳虽已过，来岁可能忘。
朝中措
赵彦端（宋代）

烧灯已过禁烟前。春信递相传。柳暗乍迷津路，花暄欲照江天。

天涯宾主，相逢老矣，一笑欢然。晚岁许同庐社，西风不买吴船。
赠赵丞四首
陈造（宋代）

我衰但作一廛计，认古宣城为故乡。
待得故人来作牧，试吟打鸭起鸳鸯。
早朝次陈同文韵
陶振（明代）

日华初转万年枝，<酉鹊>蓬莱殿影迟。
十万貔貅环紫禁，三千鹓鹭拜十墀。
河东客献扬雄赋，海外臣降陆贾词。
要识中原新气象，黄河清浅已多时。
鲜于谏议挽词三首 其一
范纯仁（宋代）

左蜀称多彦，唯公第一流。青蒲曾悟主，白首未封侯。

名节传千古，英灵掩一丘。平生僚友分，怀想涕难收。
览梦得所藏李伯时画吴中三贤像因各书绝句·
赵楷（宋代）

已将勋业等浮鸥，鸟尽弓藏见远谋。
越国江山留不住，五湖风月一扁舟。
抛＊乐
王哲（金朝）

扶桑祥瑞生芝草。便移在蓬莱岛。金枝玉叶自然好。昆仑上、变珍宝。霞光四面添玄奥。明焰里通颠倒。青童捧诏添嘉号。无为处，这回到。
白鹭亭
范成大（宋代）

倦游客舍不胜闲，日日清江见倚阑。
少待西风吹雨过，更从二水看淮山。
泳得男再蒙后村先生和除字见寄戏和一首
林希逸（宋代）

贫惯人人嗤不管，老惭幼幼念难除。有孙何必位为喜，戏父谁云翁不如。

夫子忘年容撰屦，长文何日抱随车。殷勤好伴腰镰叟，莫学娇痴女觅鱼。
和章岷从事斗茶歌
范仲淹（宋代）

年年春自东南来，建溪先暖冰微开。
溪边奇茗冠天下，武夷仙人从古栽。
新雷昨夜发何处，家家嬉笑穿云去。
露芽错落一番荣，缀玉含珠散嘉树。
终朝采掇未盈襜，唯求精粹不敢贪。
研膏焙乳有雅制，方中圭兮圆中蟾。
北苑将期献天子，林下雄豪先斗美。
鼎磨云外首山铜，瓶携江上中泠水。
黄金碾畔绿尘飞，碧玉瓯中翠涛起。
斗茶味兮轻醍醐，斗茶香兮薄兰芷。
其间品第胡能欺，十目视而十手指。
胜若登仙不可攀，输同降将无穷耻。
吁嗟天产石上英，论功不愧阶前冥。
众人之浊我可清，千日之醉我可醒。
屈原试与招魂魄，刘伶却得闻雷霆。
卢仝敢不歌， 陆羽须作经。
森然万象中，焉知无茶星。
商山丈人休茹芝，首阳先生休采薇。
长安酒价减百万，成都药市无光辉。
不如仙山一啜好， 泠然便欲乘风飞。
君莫羡花间女郎只斗草，赢得珠玑满斗归。
编录先仲兄遗稿追悼
杨炳春（清代）

涕泪深深欲满衫，竟从苦海断归帆。夜台得友心应慰，石阙知君口尚衔。

鸿雁余哀云外叫，风波无恙箧中缄。遗编重向残镫读，此笔生前早蜕凡。
直方大
李石（宋代）

梧桐角可磨，江沙玉能错。
由来刚强徒，未易胜软弱。
是在六二坤，对病可为药。
吾生任天真，三者不自度。
中年坐龃龉，出语遭击搏。
官居寄委蛇，晴窗傍林壑。
泉乳发深窦，竹萌抱新箨。
不习其经兹，玩爻情所托。
一字得一师，圣贤如可作。
坐待韦编翁，为我解禅缚。
拟古呈家日观
葛宜（清代）

回车驾言远，迢迢适长道。四望郁苍苍，秋风吹百草。

上山山高高，涉江江浩浩。万物各有时，应须置身早。
读何斯举黄州秋居杂咏次其韵十首 其九
陆游（宋代）

人生天壤间，出处本异趣。释耒入市朝，徒失邯郸步。

昔人亦有言，刻足以适屦。奈何不自反，忽已迫霜露。

我躬尚不阅，况为子孙虑。岁晚故山寒，地炉可煨芋。
杨明府觐归
叶春及（明代）

闻道王乔舄，初从帝里归。承恩天广大，为政日光辉。

粳稻收残雨，牛羊下夕晖。预愁丹诏动，畎亩正依依。
过江津
叶汉（明代）

晓渡江津江水平，舟人荡桨见潮生。秋过夹岸多荒草，雨后长桥长绿蘋。

地尽三巴闻雁影，山连两峡隐猿声。家乡缥缈诸天外，归梦犹悬五凤城。
论语绝句 其六十二
张九成（宋代）

此理从来自不疑，奈何于此不投时。若还上下相通处，不是天心亦不知。
赤龙歌
周瑛（明代）

赤龙搅海海水浑，巨鳞细鳞乱纷纷。大风播荡几寒暑，馀腥犹自满江濆。

上帝闻之发震怒，不使淫威遍下土。飞符直取赤龙归，投彼遐荒畀豺虎。

春云布满东南隅，疏疏密密雨声徐。桑麻蔽野鸡犬静，遥闻击壤歌唐虞。
潞河舟次叠前韵柬花农同年
朱福诜（清代）

少傅勋庸在天口，尚知喉舌犹北斗。仍昆文采何斑斑，早朝携得香烟还。

蓬莱清邃足官府，风月不到非人间。蔡侯并掉词坛鞅，偶出城南事游赏。

嘤鸣相召笔再赓，佳句往往夸连城。诗家自有麟阁在，未知浮世谁枯荣。

即今京国号多士，我归去访鸱夷子。游客方深鲈脍思，慈母已占鹊声喜。

潞河新月蛾眉云，南飞有雁君莫弹。西风残叶埽不尽，晚烟疏柳犹堪攀。

但愿儒馆献歌戎堠息，看君玉堂昼掩吟春山。
鲁王登泰山奉令旨作
释宗泐（明代）

宫漏声沉天欲晓，严车整队东郊道。泰岳巍然境内山，暇日登临散襟抱。

初闻鼓吹入深谷，倏见旌旗出林杪。扪萝不惮路崎岖，直欲高跻极飞鸟。

峻拔中霄日观峰，阊门白马明双瞳。下视沧溟一杯水，六鳌背负三神宫。

东封古来天子事，石壁千寻刻文字。吾王祇欲穷冥搜，䬃䬃冷风引飞骑。

上界群仙朝玉京，空中夜半天鸡鸣。阴崖凿开混沌窍，石髓饮来毛骨清。

乐不可极下山去，羽盖霓幢拥归路。奥域灵区非世间，回首苍茫隔烟雾。
送陈宗谕进叔晋接赴庆元添卒及乃弟泰来四首
王迈（宋代）

玉季吾心友，经行话旧游。
定知龙有种，又快鹗横秋。
对策空丹臆，为兄赛一筹。
功名相迫遂只许片时留。
蝇虎
卫宗武（宋代）

状有类蛛蝥，见物常勇投。
奋身如虎猛，所得亦蝇头。
寄从道
孔平仲（宋代）

相逢苦不早，相别又匆匆。祖席侵华烛，征车傍北风。

车斜酬唱阙，尔汝笑谈空。遥想支颐处，孤村海雾中。
古意
孟郊（唐代）

荡子守边戍，佳人莫相从。去来年月多，苦愁改形容。

上山复下山，踏草成古踪。徒言采蘼芜，十度一不逢。

鉴独是明月，识志唯寒松。井桃始开花，一见悲万重。

人颜不再春，桃色有再浓。捐气入空房，无憀乍从容。

启贴理针线，非独学裁缝。手持未染彩，绣为白芙蓉。

芙蓉无染污，将以表心素。欲寄未归人，当春无信去。

无信反增愁，愁心缘陇头。愿君如陇水，冰镜水还流。

宛宛青丝线，纤纤白玉钩。玉钩不亏缺，青丝无断绝。

回还胜双手，解尽心中结。
物有可叹者因戏作数语以识之
陆游（宋代）

鸡栖及我未掩扉，犬虽远出暮自归，司晨警夜职交举，簸糠弃粒报亦微。
查查双鹊更媿汝，庭树夜宿常相依，岂怜主人老寂寞，暖热蓬户不忍违。
养鸱甚恩健即去，养鹰虽久饱亦飞。
嗟哉物性厚薄异，使我隐几空歔欷！
春兴二首
王炎（宋代）

蔓长宜诛草，花飞可吊梅。
断云将雨去，啼鸟唤春回。
书乱时开帙，樽空久覆杯。
长年观景物，不复起衰怀。
别后寄舍弟三十韵
吕本中（宋代）

还家日已短，况此独行情。客路三年别，秋帆十日程。

小船携手上，斜柳纵篙撑。岸失乖龙蛰，窗留素月萦。

重回召伯埭，虚住广陵城。破屋仍坚坐，残莺只强鸣。

江犹渺漭去，草欲蔓延生。水缩蛙蟆斗，场空雾雨横。

土风沾疟疠，民俗混蛮荆。岂识排门入，鱼无倒屣迎。

好诗思共读，薄酒念同倾。枕席烦团扇，膏油乏短檠。

可无道里念，或恐梦魂惊。惟昔交朋聚，相期文字盟。

笔头传活法，胸次即圆成。孔剑犹霄鍊，隋珠有夜明。

英华仰前辈，廓落到诸卿。敢计千金重，尝叨一字荣。

因观剑器舞，复悟担夫争。物固藏妙理，世谁能独亨。

乾坤在苍莽，日月付峥嵘。凛凛曹刘上，容容沈谢并。

直须用款款，未可笑平平。有弟能知我，他年肯过兄。

初非强点灼，略不费讥评。短句箜篌引，长歌偪侧行。

力探加润泽，极取更经营。径就波澜阔，勿求盆盎清。

吾衰足欿㙳，汝大不攲倾。莫以东南路，而无伊洛声。
山居杂诗九十首
曹勋（宋代）

晨起冒清露，笋舆出城闉。
原野回旧色，花柳摇新春。
眷言山林性，常与鱼鸟邻。
恰然适襟抱，自谓羲皇民。
夜坐感秋和一峰韵
姚前机（清代）

檐雨𢅏风就枕迟，怯凉换簟费支持。难醒易醉杯中物，有尾无头梦里诗。

久客每思归亦好，得间恰与病相宜。茶温香烬吟声细，此味孤镫许共知。
冬雪呈太守张嵇仲三首
李弥逊（宋代）

夜气凝空作暮寒，平时积雪欲藏山。
定知连腊连三白，已喜先藏见一斑。
神力巧将人意改，物华阴逐岁功还。
忧民太守铃斋暇，想对壶觞正解颜。
张登子招集喜遇胡豹生感赋 其一
邓汉仪（清代）

别汝真经十五年，瘴南重遇百花天。中间生死谁书札，此地悲欢尽酒筵。

万里河山惊觱篥，一时儿女对烽烟。英雄老去心情改，泪尽高凉洗庙前。
江涨用过韵
苏轼（宋代）

草木生故墟，牛羊满空渎。
春江围草市，夜浪浮竹屋。
已连涨海白，尚带霍山绿。
坎离更休王，鱼鳖横陵陆。
得非昆仑囚，欲报陆浑衄。
行看北风竞，来救南国蹙。
长驱连山烧，一扫含沙毒。
孤吟愍造化，何时停倚伏。
当怜水旱氓，不作舟车蓄。
江流倘席卷，社酒期茅缩。
句 其三
范雍（宋代）

山奇号九嵏，名与雍州同。
秋千辞
陈伯康（明代）

梨花庭院香飘满，架架秋千笑声软。
红妆共斗青春妍，长绳欲系白日短。
掌中飞燕旋风斜，楼外绿珠坠落花。
素娥弄蟾奔窃药，秦女乘鸾初去家。
半空著脚看亦好，平地失身更颠倒。
人生行乐贪少年，昔时女伴今皆老。
慵来听说摧眉峰，整顿衣裳为敛容。
玉樽余酒醉不得，月明高架粉墙空。
秦淮杂诗 其三
张鸿基（清代）

秦淮箫管遏行云，一盏华镫照夜分。残局东林还未了，秀才复社又论文。
夜坐不寐听雨
朱诚泳（明代）

积雨兼旬未放晴，瓦沟银竹势如倾。楼头画鼓三更尽，窗下残灯一点明。

诗客此时偏得句，旅人今夕不胜情。悬知足慰三农望，稼穑今秋定有成。
送化士 其三
释慧空（宋代）

门外斜风细雨，窗间禅版蒲团。不有高人猛利，那容老者安闲。
送夏侯子之江夏
贾至（唐代）

扣楫洞庭上，清风千里来。留欢一杯酒，欲别复裴回。

相见楚山下，渔舟忆钓台。羡君还旧里，归念独悠哉。
樊山春望
薛季宣（宋代）

飞出仙人壶外天，壶中日月故依然。虚明百雉龙鳞动，空翠千峦翡羽鲜。

咫尺画图藏世界，侵寻锦绣簇山川。归来身入寒溪路，恍若瑶林一梦还。
枢相宣抚虞公寿雅 其二 江舻
王质（宋代）

江之沄沄，舻之贲贲。敌之休休，震于昆崙。仁寿公一临，靡靡其倾。

江之洋洋，舻之扬扬。敌之煌煌，孔炽厥芒。仁寿公一嘘，萧萧其凉。

天子在宫，有恫悒悒。神主在庙，有震岌岌。暨我国人，以莫不惕。

在宫雍雍，金石其音。在庙湛湛，虎兕其扃。暨我国人，以莫不宁。

有庚之寅，维公其生。在巳之辛，维公其成。而有斯厄，而有斯人。

匪天之私，伊宋之仁。

大江之滨，采石之津。波之沦沦，石之粼粼。谓公可堙，江则可尘。

山之嵚嵚，隰之畇畇。谓公可磨，山则可簪。
次韵斯远投宿招贤道店对竹再用前韵见怀二首 其二
赵蕃（宋代）

君行日未昏，意适先投宿。世有疾走人，奔波宁自足。

遥知琢诗际，声韵惊邻曲。寄谢主人翁，取将宜刻竹。
中秋宿邓逸人居
刘得仁（唐代）

偶与山僧宿，吟诗坐到明。夜凉耽月色，秋渴漱泉声。

涧木如竿耸，窗云作片生。白衣闲自贵，不揖汉公卿。
经湛长史草堂（一作题湛长史旧居）
丘丹（唐代）

身退谢名累，道存嘉止足。设醴降华幡，挂冠守空谷。

偶寻野外寺，仰慕贤者躅。不见昔簪裾，犹有旧松竹。

烟霞虽异世，风韵如在瞩。余即江海上，归辙青山曲。
述怀效生肖体
卞荣（明代）

槐叶初生如鼠目，蜗牛绿树荫新绿。
冯轩高吟坐虎皮，一扫顿令千兔秃。
墨池之鱼曾化龙，三尺青蛇在袖中。
失马休嗟塞上翁，忘羊歧路迷西东。
沐猴而冠良足耻，五百斗鸡同梦死。
狗监明当荐上林，牧猪江揖商丘子。
遣兴
张耒（宋代）

百感摧伤强对春，看花花畔独沾巾。
只应闭目林中坐，须学无言壁下人。
四时般若
释法泰（宋代）

日暖风和天地春，野华方草一翻新。
灵山佳致依然在，谁是当年微笑人。
颂古三十首 其十七
释怀深（宋代）

一人会上竿，一人会穿井。伎俩虽不同，总是一般病。

若人识得这般病，衲僧鼻孔都穿尽。
辞众
释宗本（宋代）

本是无家客，那堪任便游。
顺风加橹棹，船子下扬州。
猗兰秋思三首
方回（元代）

绿叶枝头紫粟丛，素花抽雪细茸茸。
国香政要枯如腊，旋买离骚置册中。
和稳上座
曹勋（宋代）

与公缁素两无成，世路低回窘墨绳。
弱羽机缯怀畏避，孤根霜墨厌侵凌。
未须神秀终齐墨，好嘱维摩且判凭。
喜读师诗破尘坌，了如松墨拂人膺。
不睡
陆游（宋代）

城远不闻钟鼓传，孤村风雨夜骚然。
但悲绿酒欺多病，敢恨青灯笑不眠。
水冷砚蟾初薄冻，火残香鸭尚微烟。
虚窗忽报东方白，且复翻经绣佛前。
华亭延恩律师
李龏（金朝）

花会收云席，经声散窅冥。无言坐岩壑，随意使精灵。

斋钵重教漆，埋龛预作铭。养成松上鹤，相对两眸青。
送金坛慎令瓛
贺铸（宋代）

清素复多闻，天涯晚得君。
相延蒲塞馔，细演贝多文。
世味淡如水，身谋散胜云。
谩为花县约，聊慰此临分。
都门杂咏 其二
梁亭表（明代）

一官鸡肋寄清真，槐市频看藻色新。几尺琅玕苏病骨，十年图史称閒身。

词场自分功名薄，香篆偏宜箧笥贫。笑杀祢衡虚走刺，贵游何用强相亲。
三和
刘克庄（宋代）

林下笋犹供采掘，门前草又欠芟除。
绝无□□□三顾，时有僧来说六如。
旧友寻盟将命驾，先□□□□垂车。
今年田海俱中熟，处处人家足稻鱼。
新作火阁
陆游（宋代）

旋设篝炉下纸帘，乐哉容膝似陶潜。
囊中佩药无时服，架上堆陶信手拈。
似玉秋菰殊未老，如云宿麦不须占。
扫空祠禄吾何欠，陋巷箪瓢易属厌。
舟泊赤𡽶矶游东坡雪堂
何德新（清代）

绝壁危矶拥雪堂，髯苏凭吊意苍茫。座中风月无今古，槛外山河阅霸王。

汉事可能通宛洛，吴人终竟失荆襄。一时瑜亮归何处，江草江花送夕阳。
除狭
释文珦（宋代）

世狭难纡辔，全生托散财。
纷华因地遣，怀抱向山开。
野祭鸦争聚，贫居燕亦来。
不知江上笛，何事有余哀。
武林秋夜值浔阳友
丰越人（明代）

月白夜啼鸦，沧江槛外斜。
风高砧自响，霜冷树犹花。
行侣浔阳客，荒村越女家。
相看倦尘土，一倍惜年华。
禅人并化主写真求赞
释正觉（宋代）

丘壑精神，云水陈人。
心灯不夜，道树长春。
珠胎养乎老蚌，龙雷跃於修鳞。
烂烂光辉兮明白之窟，棱棱浪级兮桃华之津。
庄严三昧，游戏诸尘。
寄徐端友立大寿其母夫人
赵汝腾（宋代）

英英二徐，名德之雏。
早从烂柯，知所步趋。
南陔子职，夙夜尽劬。
九日黄花，采采盈裾。
请寿堂萱，大年方壶。
庞眉发鹤，重锦轩鱼。
母诏子前，问学勉诸。
参匪直养，心传泗洙。
诚身悦亲，授伋著书。
子日懋哉，益厉厥初。
荣多遗母，文绣不如。
戏舞樽前，母为笑娱。
我寄四言，俾陈座隅。
夜坐呈王子友 其一
李流谦（宋代）

无毡殊未觉，有兴亦难忘。小雨寒微就，孤灯话尽长。

疏凉汤煮豉，淡泊菜含霜。为问王夫子，如何共肺肠。
晦日呈诸判官
韩滉（唐代）

晦日新晴春色娇，万家攀折渡长桥。

年年老向江城寺，不觉春风换柳条。
绍兴乙居秋仲冒雨独游阳华碧胜绝未让淡山碧
游何（宋代）

西风卷痴云，欲压不堕地。
化作碧孱颜，融结在空际。
是名阳华碧，造物一何异。
东山雨脚断，明月招我至。
傍窥嵌窦深，密恐鬼神閟。
细度穴寥风，旧无卑湿气。
虚阁架其中，榜以浮岚美。
下有潺湲溪，翻雪轰雷比。
阁背两桥分，碧胁双龙起。
石如缨络垂，整整翠緌委。
又如鼙鼓形，挝击声颇厉。
溪水相与喧，镗鞈乱宫徵。
碧穷天忽开，木杪风自靡。
坐久发毛寒，兴逸诗语绮。
无人共一尊，有客自千里。
山僧颇殷勤，相伴亦忘寐。
拂石要题诗，挥毫留汉隶。
浩气吟 其一
瞿式耜（明代）

籍草为茵枕□眠，更长寂寂夜如年。苏卿绛节惟思汉，信国丹心止告天。

九死如饴遑惜苦，三生有石只随缘。残灯一室群魔绕，宁识孤臣梦坦然。
和懒窝严上人纸被诗
舒邦佐（宋代）

身清不受人间辱，只倩溪翁捣冰轂。
素涛照眼绝针痕，暖玉遮头无脸粟。
参寥已似絮沾泥，天女虽来暖非肉。
华鲸吼吼不成眠，蝴蝶蘧蘧犹未足。
偈颂一百零二首
释绍昙（宋代）

拽杖出烟霞，红尘去路赊。
淡金垂柳线，寒玉点梅花。
触目分群象，当机裂万差。
岂不见太原孚上座，楼头吹画角，
丧尽泼生涯。活与深深掘窖埋。
登咸阳北寺楼（一作登感化寺楼）
张籍（唐代）

高秋原上寺，下马一登临。渭水西来直，秦山南向深。

旧宫人不住，荒碣路难寻。日暮凉风起，萧条多远心。
侍宴安乐公主山庄应制
苏颋（唐代）

骎骎羽骑历城池，帝女楼台向晚披。雾洒旌旗云外出，风回岩岫雨中移。

当轩半落天河水，绕径全低月树枝。箫鼓宸游陪宴日，和鸣双凤喜来仪。
题江贯道山水十绝
刘克庄（宋代）

江险不容极，禹功胡可忘。
向来小龙子，衮冕食千羊。
偈一百二十首 其一一六
释怀深（宋代）

不唯亦足，亦乃亦口。不唯亦口，亦乃亦手。不唯亦手，亦乃亦心。

亦心不亦口，日日嫌佛丑。亦口不亦手，累及眉头皱。

亦手不亦心，罪过转弥深。亦足更亦口，蚁子衔椀走。

亦口更亦手，垂杨生左肘。亦手更亦心，大地是黄金。

要得一夏安乐，细看两重注脚。山僧恁么说话，大似不龟手之药。

明珠一颗价难酬，不是知音便暗投。翻笑药山空费力，水清鱼现不吞钩。
天冠山二十八首 其二十一 凤山
王士熙（元代）

孤凤栖山中，白云护清境。朝阳早飞来，月落空岩冷。
郑一浙运使
韩淲（宋代）

好在春秋学，宜乘笔力初。邦畿缘伯讨，王道付儒书。

超乘亦人尔，焚舟其我欤。两年嘉尚意，东上赴传胪。
次韵答裴仲谟
秦观（宋代）

十年淮海闲居草，偶遣儿童次第成。
方愧贫家矜敝帚，忽蒙邻第借余明。
文昌但愿花前老，张翰何须身後名。
移病阖门参拜阻，卧听车马去来声。
汉宫词二首 其二
段成式（唐代）

二八能歌得进名，人言选入便光荣。岂知妃后多娇妒，不许君前唱一声。
胡公疏示祖择之卢氏石诗和之
梅尧臣（宋代）

袁州太守蓬山客，来过卢家寻怪石。卢家百物今已空，唯石难移留旧迹。

埋没尚存三四分，雨淋日炙如皴皵。太守恻然呼健儿，荷锄秉锸争来役。

健儿掘土不为坚，旋旋剜沙见圭隙。渐奇渐异人忘劳，更索更深知几尺。

瘦峰削出嵩华骨，虚窍凿破蛟螭额。千指曳绳车四轮，击鼓助力归东陌。

东陌东头湖水傍，黄泥洗尽何苍碧。故宅愈冷东湖喧，贵贱竞观无碍隔。

太守自怜坚直心，爱少憎多屡遭谪。南至苍梧及桂林，名山遍访无穷僻。

所宜厌惯不入眼，向此歌吟尤爱惜。我思永叔滁阳时，大誇古翠菱溪获。

作诗远寄予与苏，高唱相随无节拍。今知贤人趣向同，玩好托情亡俗格。

建康从事胡公疏，一见诧君如李白。雄才落笔泻天河，缀韵孤清仍险窄。

入探虎穴谁为难，辞通造化方能敌。殿后吾虽胆力强，独鞭疲马终无益。
康戌二月十六日寒食会雅集堂
韩琦（宋代）

百五嘉辰此命筵，中分春色极芳妍。花遗嫩靥饶风地，云坼轻芳半雨天。

淑景万容妆节物，胜游千路入神仙。酣杯莫顾归时夜，藏火难逢月尚圆。
入高州界值雨
刘崧（元代）

路入高州石径微，紫崖崩处黑云飞。行人初发青山下，尽折芭蕉作雨衣。
和孙秀才与弟醉饮
华镇（宋代）

醺酣归至乐，曲糵古来贤。荆树同株日，萧斋欲雪天。

倾颓叔夜玉，臬兀季真船。熟览新诗意，依稀识道筌。
宫词 其七十三
赵佶（宋代）

投壶懒欲趁嬉游，闲理瑶筝不举头。侧调旋从纤指出，谁人能会意中愁。
送芮玉山
韩淲（宋代）

苕溪秋碧卞峰浓，莼菜鲈鱼兴味中。制锦归来应自适，角巾行往与谁同。

才华便合为时用，士论须知得誉隆。留取棠阴在岩邑，为公频到咏仁风。
送施徽州二首
韩元吉（宋代）

御史英名世罕俦，峨冠聊复渐承流。
治功要自先冯翊，大惠何承始歙州。
野媪定知还去虎，山民从此罢赍牛。
百年善政须公继，尺一书颁愿少留。
子馀许修草堂遣句劝请
张孝祥（宋代）

莲社高人久寂寥，草堂风物故萧萧。追还旧观须公等，唤我它年寄一瓢。
首夏
高翥（宋代）

漾漾池塘碧染衣，阴阴草树绿成围。
江村寂寞春归后，一点杨花不见飞。
送程正翁解官归徽州
廖行之（宋代）

夫君貌瘠中甚腴，万卷抑塞蟠胸书。
文章有神贵有骨，小住金马论石渠。
青云可上不自喜，却下枳棘如栖梧。
勾稽五载信留滞，澹泊一意忘奔趋。
心研典坟畧鞶帨，腕脱笺牍疲鸿鱼。
诸公要人遍知己，争欲迎致沾波余。
代来秩满不得去，恳恳至挽桓君须。
平生不顾受知广，高兴忽动歌归欤。
湘江水落清彻底，桂棹可理真良图。
人生适意贵自得，怀土不为西风鲈。
一杯别酒聊复尔，千里明月非人殊。
修身善世本一理，聚首分袂皆同区。
它时用否犹故吾，寄书当道今何如。
和春晚过幽谷口占
韦骧（宋代）

先春当日探芳芽，瞬息而今已落花。碧实有心应见笑，岂须新艳引流霞。
九日过某友山居
方正澍（清代）

我懒登高沿俗例，君逢佳节闭门居。竹阴连磴宜添鹤，山影沈溪不碍鱼。

诗续催租人去后，菊开送酒客来初。晴窗对坐徵糕字，藤纸零星各竞书。
三月三日宴王明府山亭（得烟字）
高球（唐代）

洛城春禊，元巳芳年。季伦园里，逸少亭前。曲中举白，

谈际生玄。陆离轩盖，凄清管弦。萍疏波荡，柳弱风牵。

未淹欢趣，林溪夕烟。
晋子生日
叶茵（宋代）

今朝阿晋纪桑弧，郎罢持杯勉读书。
断莫绕家觅梨栗，更须为国习耕锄。
义方授汝心还愧，阴德於予计肯疏。
学取老莱如许寿，年年采袖拜庭除。
至蕲州庠会玉廷弟
袁天麒（明代）

南浦风烟雁破群，天涯翘首怕沾巾。池塘春草十年梦，风雨彭城此会真。

乐在不知羁旅恨，话长谁厌酒杯频。须臾又是孤舟别，蕲水荆山更怆神。
题唐洲东寺访友人不值诗
李廌（宋代）

眼前风景似襄阳，松柏参天竹满岗。
题鴃一声春欲去，雨催新杏渐娇黄。
信相院水月亭
李焘（宋代）

水中之月不可取，收揽结成湖上亭。
天光沉沉射虚白，夜色耿耿含空青。
曷来穷冬所见异，但有破块黏枯萍。
吾心皎洁竟何似，本自无物谁当铭。
如梦令 春闺
王夫之（明代）

抛却瓶花蒂软。坐待盘香线断。不见也还休，门外莺忙蝶乱。

谁捲。谁捲。一轴画帘银蒜。
同澹书记观张登子所藏曹将军画马卷
释今堕（明代）

江东张翰客佗城，犀轴瑶签载共行。神骏岂期传尺素，丹青端不愧鸿名。

即看瘦影如山立，安得寒芜展足轻。支遁近来诸想尽，画图相对亦留情。
村乐 其三
黄敏求（宋代）

敲冰汲渌供茶鼎，撼雪梯薪给地炉。圃有麦苗畦有菜，更于何地享膏腴。
留题光相寺
王之望（宋代）

至人悲念摄冥顽，倏见光明指顾间。
亿劫未曾亲见佛，一宵今得暂栖山。
从来叶障须除结，此去功名直等閒。
欲以残年奉香火，尘劳无计恋松关。
送友人往
张乔（唐代）

落花兼柳絮，无处不纷纷。远道空归去，流莺独自闻。

野桥喧硙水，山郭入楼云。故里南陵曲，秋期更送君。
跨驴游西山天竺寺
孙一元（明代）

秋叶满林吹乱红，秋光半在山寺中。老衲迎门解幽事，一见呼我长髯公。

薰炉相对坐中夕，松声泉韵何冲融。独鹤隔竹向人立，欲鸣未鸣幽意同。

气酣日落豪思发，诗成三绕青桂丛。造物小儿玩人世，俯仰何必悲无穷。

布袍斗笠自高格，狂歌醉叫惊山翁。归来明月散林影，驴背仰啸秋山空。
挽盐官县丞何公
喻良能（宋代）

先子生辛未，齐年见此翁。
从容六纪内，隐约古人风。
教子从书积，延宾畏酒空。
阶前桃杏色，依旧入帘红。
湖山十咏
王希吕（宋代）

山南山北异阴晴，雨脚垂垂日脚明。
落尽桃花春事退，柔桑深处一鸠鸣。
送江楚州
陈师道（宋代）

濠梁初得意，阙里旧论诗。
晚岁何多难，经年始一辞。
淮人饥馑後，良吏拊循时。
欲托山阳簿，翁归不受私。
古意八首 其七
俞德邻（宋代）

神龙失灵渊，翳形在勺水。勺水不可容，又复制蝼蚁。

一朝驾大霆，肤寸云万里。始知勺水龙，沛雨有如此。
新正重华宫侍皇太后宴
乾隆（清代）

元正大礼贺慈宁，翌日重华凤辇停。
左右承颜娱永昼，曾元绕膝乐家庭。
盆中茂树万年柏，阶际才舒两叶蓂。
小部梨园呈法曲，致辞总是祝修龄。
己亥明禋恩封邺侯感愧有作二首 其一
岳珂（宋代）

静即为方动即圆，幼知棋局老饶先。封同桑梓一千户，迹远蓬莱二十年。

品禄幸犹容后隐，干畬何敢拟前贤。只馀筑室疑相似，三万牙签还俨然。